C 434/88
ET
Euroopa Liidu Teataja
15.11.2022
Neljapäev, 7. aprill 2022
M. arvestades, et ÜRO pagulaste ülemvoliniku andmetel on 35 % naistest ja tütarlastest teatanud, et nad tunnevad end naaberriikides Iraanis ja Pakistanis varjupaika otsides soopõhise vägivalla tõttu ohustatuna; arvestades, et seal käib koolis ainult 70 % tütarlastest, poistest aga 92 %;
N. arvestades, et EL on elanikkonnale antavat toetust suurendanud ning algatanud selleks üle 268,3 miljoni euro väärtuses projekte, milles pööratakse põhitähelepanu haridussüsteemi ja elatusvahendite säilitamisele ning rahvatervise kaitsmisele; arvestades, et need projektid moodustavad osa 1 miljardi euro suurusest ELi üldisest toetuspaketist, millest komisjon andis teada 2021. aasta oktoobris ja millest antakse abi pagulastele, rändajatele ja riigisisestele põgenikele ning toetatakse inimõiguste kaitsjaid ja kodanikuühiskonna organisatsioone;
O. arvestades, et Piirideta Reporterite andmetel on Afganistanis suletud 231 meediaväljaannet ehk 40 % kõigist riigi väljaannetest; arvestades, et 6 400-st töökoha kaotanud ajakirjanikust 80 % on naised; arvestades, et piirangutega on keelustatud kohalike ja rahvusvaheliste meediakanalite, näiteks BBC tegevus ning ajakirjanikke on vahistatud, kinni peetud ja pekstud;
P. arvestades, et Talibaniga seotud üksuste ja üksikisikute suhtes rakendatavad sanktsioonid ei tohiks takistada selliste finantstehingute tegemist, mis on seotud valitsusväliste organisatsioonide poolt humanitaarabi andmise ja põhiteenuste osutamisega;
Q. arvestades, et endises Afganistani Vabariigis töötasid naised kuni 15. augustini 2021 edukalt kõrgetel ametikohtadel, nt parlamendiliikmete, ministrite, kohtunike, kuberneride, juristide ja suursaadikutena; arvestades, et Talibani väed on endised õiguspäraselt ametisse nimetatud valitsusametnikud sunniviisiliselt ametist kõrvaldanud ega ole oma uude tunnustamata de facto valitsusse naisi kaasanud; arvestades, et need de facto ametivõimud ei esinda Afganistani mitmekesist ühiskonda kaasavalt;
R. arvestades, et luureteenistused on hoiatanud, et Afganistanist ei tohi saada paik, kus terrorirühmitused võivad end tunda turvaliselt;
1. on väga mures humanitaar- ja inimõiguste kriisi pärast, mis Afganistanis on pärast Talibani võimuvõtmist tekkinud; kordab, et on Afganistani rahvaga vankumatult solidaarne ja kavatseb teda toetada; rõhutab, et põhiõigusi ja -vabadusi, mis Afganistani rahval on viimase 20 aasta jooksul olnud, tuleks kaitsta;
2. peab kahetsusväärseks, et naiste ja tütarlaste olukord Afganistanis on pärast riigi ülevõtmist Talibani poolt pidevalt halvenenud; mõistab hukka, et Taliban tegutseb pidevalt selle nimel, et naised ja tütarlapsed riigi avalikust elust kõrvale tõrjuda ning takistada neil kasutamast enamikku inimõigustest, sealhulgas õigust haridusele, tööle, vabale liikumisele ja tervishoiule;
3. mõistab kõige karmimalt hukka Talibani otsuse lükata 6. klassi lõpetanud tütarlaste haridustee jätkamine määramata ajaks edasi, kuigi varem lubas Taliban, et kõigil kodanikel on õigus haridust omandada; nõuab tungivalt, et Taliban tühistaks otsused ja piirangud, mis kehtivad ainult naiste ja tütarlaste kohta, ning avaks uuesti naisküsimuste ministeeriumi;
4. rõhutab, et kõigis kokkulepetes, mille EL ja selle liikmesriigid Afganistani de facto ametivõimudega sõlmivad ja milles nad endale kohustusi võtavad, tuleb seada tingimuseks, et naistel ja tütarlastel peab olema õigus haridust omandada;
5. kutsub Talibani üles täitma oma kohustust tagada, et kõigil Afganistani kodanikel, sealhulgas naistel ja tütarlastel, on õigus haridusele;
6. mõistab hukka, et Taliban on Afganistanis naiste õiguste kaitseks korraldatud rahumeelsed meeleavaldused maha surunud; nõuab, et 2021. aasta oktoobris Heratis vahistatud naispolitseinik Alia Azizi viivitamata vabastataks, et vabastataks ka kõik teised kinnipeetud naiste õiguste kaitsjad ning et aktivistide hirmutamine ja ahistamine lõpetataks; nõuab, et õpetajate ja õpilaste ahistamine, ähvardamine ja ründamine lõpetataks;